《石浪庵山楼社集分体分韵得四言人字》
清代·陈大钧

眷怀锡麓，乘彼良辰。景序暄和，条风聿新。历磴纡缅，石浪粼粼。

少憩磐石，整顿衣巾。翌然有楼，飞架嶙峋。凭栏企脚，动魄骇神。

重湖铺前，叠嶂横陈。挥斥八极，何已何人。良朋共集，永日欣欣。

可恨西日，不及逡巡。长啸下山，路黑邅迍。回首斯楼，烟深雾氓。

作者简介：陈大钧，字长衡，号寿樗，乾隆初无锡人，居邑之南里，诸生。辛酉邵燮拟复碧山吟社，招诸公严元桂、马岐、俞鲁瞻、华沅等少长咸集，为一时盛事，而推陈大钧为盟长，即碧山余韵。